Diari Oficial de la Generalitat Valenciana


Sumari del DOGV 8412, del 29-10-2018 (2018/10023)

RESOLUCIÓ de 16 d'octubre de 2018, de la Secretaria Autonòmica de Comunicació, per la qual s'amplia el termini previst per a dictar resolució en el concurs públic per a l'atorgament de 31 llicències per a la prestació de serveis de comunicació audiovisual radiofònica en ones mètriques amb modulació de freqüència a la Comunitat Valenciana, convocat per Resolució de 9 de maig de 2018.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8412

Data del DOGV
:   29-10-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/10373


Data del document
:   16-10-2018

Organisme emissor
:   Presidència de la Generalitat

Tipus de document
:   Resolució

Anàlisi jurídica

 Descriptors 

:   * radiodifusió

RESOLUCIÓ de 16 d'octubre de 2018, de la Secretaria Autonòmica de Comunicació, per la qual s'amplia el termini previst per a dictar resolució en el concurs públic per a l'atorgament de 31 llicències per a la prestació de serveis de comunicació audiovisual radiofònica en ones mètriques amb modulació de freqüència a la Comunitat Valenciana, convocat per Resolució de 9 de maig de 2018. [2018/10842]  
  
I. Per Resolució de 9 de maig de 2018, de la Secretaria Autonòmica de Comunicació, es va convocar el concurs públic per a l'atorgament de 31 llicències per a la prestació de serveis de comunicació audiovisual radiofònica en ones mètriques amb modulació de freqüència a la Comunitat Valenciana i es van aprovar les bases per les quals havia de regir-se l'esmentat concurs.  
II. En la base cinquena de la convocatòria s'estableix que el concurs haurà de resoldre's en el termini màxim de sis mesos, de conformitat amb el que estableix l'article 16.3 del Decret 4/2017, de 20 de gener, del Consell, pel qual es regulen els serveis i el Registre de Prestadors de Comunicació Audiovisual de la Comunitat Valenciana.  
III. L'elevat nombre de llicències convocades i el temps transcorregut des de l'última convocatòria de concurs ha motivat que també s'hagen presentat gran nombre d'instàncies sol·licitant la participació en el concurs, en les quals s'ha d'examinar i verificar tant la documentació administrativa com la proposta radiofònica que formen part de les sol·licituds. Circumstància aquesta que pot suposar un incompliment del termini màxim de resolució del procediment.  
IV. Per altra banda la base setena de la convocatòria fixa la composició de la comissió de valoració encarregada d'avaluar les sol·licituds de participació en el concurs, de conformitat amb allò que disposa l'article 13 del Decret 4/2017, de 20 de gener, del Consell, pel qual es regulen els serveis i el Registre de Prestadors de Comunicació Audiovisual de la Comunitat Valenciana, designant com a membres les persones adscrites als llocs destinats a formar part d'aquesta comissió així com les persones que han de suplir a les titulars.  
A hores d'ara no ha pogut constituir la comissió per trobar-se en el moment actual, alguns dels llocs designats vacants i sense possibilitat de substitució ni designació dels seus membres.  
V. Les dues circumstàncies anteriors descrites, conjuntament, impossibiliten el compliment del termini mencionat en la base cinquena, no podent-se habilitar els mitjans personals i materials per a complir amb el despatxament adequat i dins del termini, per a resoldre el procediment.  
VI. La Llei 39/2015, d'1 d'octubre, del procediment administratiu comú de les administracions públiques, en l'article 32 estableix la possibilitat d'ampliar els terminis establits en els termes següents: «1. L'Administració, excepte precepte en contra, podrà concedir d'ofici o a petició dels interessats, una ampliació dels terminis establits, que no excedisca de la meitat d'aquests, si les circumstàncies ho aconsellen i amb això no es perjudiquen drets de tercer. L'acord d'ampliació haurà de ser notificat als interessats». Continua el punt 3 preveient el següent: «Tant la petició dels interessats com la decisió sobre l'ampliació hauran de produir-se, en tot cas, abans del venciment del termini que es tracte. En cap cas podrà ser objecte d'ampliació un termini ja vençut. Els acords sobre ampliació de terminis o sobre la seua denegació no seran susceptibles de recurs, sense perjuí del procedent contra la resolució que pose fi al procediment.»  
  
VII. L'òrgan competent per a la resolució del procediment, de conformitat amb allò que disposa l'article 10 del Decret 4/2017, de 20 de gener, del Consell, pel qual es regulen els serveis i el Registre de Prestadors de Comunicació Audiovisual de la Comunitat Valenciana, en relació amb el que disposa la disposició transitòria primera de la Llei 10/2018, de 18 de maig, de la Generalitat, de creació del Consell de l'Audiovisual de la Comunitat Valenciana (CACV), serà la Secretaria Autonòmica de Comunicació.  
En virtut de l'anterior i en aplicació de l'article 32 de la Llei 39/2015, aquesta Secretaria Autonòmica resol:  
  
Primer  
Ampliar en tres mesos el termini previst en la base cinquena de la convocatòria per a resoldre el concurs públic per a l'atorgament de 31 llicències per a la prestació de serveis de comunicació audiovisual radiofònica en ones mètriques amb modulació de freqüència a la Comunitat Valenciana.  
  
Segon  
Ordenar la publicació de la present resolució en el Diari Oficial de la Generalitat Valenciana, de conformitat amb allò que disposa l'article 45 de la Llei 39/2015, d'1 d'octubre, del procediment administratiu comú de les administracions públiques. Aquesta publicació substitueix a la notificació personal i produirà els mateixos efectes.  
  
Tercer  
Contra la present resolució no es pot interposar cap recurs, de conformitat amb l'article 32.3 de la Llei 39/2015, d'1 d'octubre, del procediment administratiu comú de les administracions públiques.  
  
  
València, 16 d'octubre de 2018.- El secretari autonòmic de Comunicació: José María Vidal Beltrán.